P9_TA(2021)0090

Τα δικαιώματα του παιδιού

Ψήφισμα του Ευρωπαϊκού Κοινοβουλίου της 11ης Μαρτίου 2021 σχετικά με τα δικαιώματα του παιδιού ενόψει της Στρατηγικής της ΕΕ για τα δικαιώματα του παιδιού (2021/2523(RSP))

(2021/C 474/16)

Το Ευρωπαϊκό Κοινοβούλιο,

— έχοντας υπόψη τη Διεθνή Σύμβαση του ΟΗΕ για τα Δικαιώματα του Παιδιού, της 20ής Νοεμβρίου 1989,

— έχοντας υπόψη τα Γενικά Σχόλια της Επιτροπής του ΟΗΕ για τα Δικαιώματα του Παιδιού (1),

— έχοντας υπόψη τις κατευθυντήριες γραμμές του ΟΗΕ για την εναλλακτική φροντίδα των παιδιών (2),

— έχοντας υπόψη την παγκόσμια μελέτη του ΟΗΕ σχετικά με τα παιδιά που στερούνται την ελευθερία τους, του Ιουλίου του 2019,

— έχοντας υπόψη το ενημερωτικό σημείωμα του ΟΗΕ, της 15ης Απριλίου 2020, με τίτλο «Ο αντίκτυπος της νόσου COVID-19 στα παιδιά», και τη θετική κοινή απόκριση της ΕΕ και της Ομάδας Κρατών Λατινικής Αμερικής και Καραϊβικής (GRULAC), που υπεγράφη από 173 χώρες,

— έχοντας υπόψη την πολιτική απόκριση του Οργανισμού Οικονομικής Συνεργασίας και Ανάπτυξης (ΟΟΣΑ), της 19ης Οκτωβρίου 2020, με τίτλο «Τι αντίκτυπο έχει η πανδημία COVID-19 στους μετανάστες και τα παιδιά τους;»,

— έχοντας υπόψη τη δήλωση της Επιτροπής Υπουργών του Συμβουλίου της Ευρώπης, την 1η Φεβρουαρίου 2012, σχετικά με την άνοδο της αθιγγανοφοβίας και της ρατσιστικής βίας κατά των Ρομά στην Ευρώπη,

— έχοντας υπόψη το άρθρο 3 παράγραφοι 3 και 5 της Συνθήκης για την Ευρωπαϊκή Ένωση,

— έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης («ο Χάρτης»),

— έχοντας υπόψη την οδηγία 2011/93/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με την καταπολέμηση της σεξουαλικής κακοποίησης, της σεξουαλικής εκμετάλλευσης παιδιών και της παιδικής πορνογραφίας (3) («οδηγία για τη σεξουαλική κακοποίηση των παιδιών»),

— έχοντας υπόψη τις οδηγίες της ΕΕ σχετικά με τα δικονομικά δικαιώματα υπεράσπισης (4),

— έχοντας υπόψη τη σύσταση της Επιτροπής, της 20ής Φεβρουαρίου 2013, με τίτλο «Επενδύοντας στα παιδιά — Σπάζοντας τον κύκλο της μειονεξίας» (5),

— έχοντας υπόψη την ανακήρυξη του 2021 ως Διεθνούς Έτους για την εξάλειψη της παιδικής εργασίας και την προσέγγιση μηδενικής ανοχής της Επιτροπής απέναντι στην παιδική εργασία,

— έχοντας υπόψη την ανακοίνωση της Επιτροπής, της 12ης Απριλίου 2017, σχετικά με την προστασία των παιδιών-μεταναστών (6),

— έχοντας υπόψη τα συμπεράσματα του Συμβουλίου, της 8ης Ιουνίου 2017, σχετικά με την προστασία των παιδιών-μεταναστών,

— έχοντας υπόψη τις ανακοινώσεις που εξέδωσε η Επιτροπή με στόχο τη δημιουργία μιας Ένωσης ισότητας, σύμφωνα με τις πολιτικές κατευθύνσεις για την επόμενη Ευρωπαϊκή Επιτροπή 2019-2024 (7),

— έχοντας υπόψη την ανακοίνωση της Επιτροπής, της 24ης Ιουνίου 2020, με τίτλο «Στρατηγική της ΕΕ για τα δικαιώματα των θυμάτων (2020-2025)» (8),

— έχοντας υπόψη το ψήφισμά του, της 26ης Νοεμβρίου 2019, σχετικά με τα δικαιώματα των παιδιών επ’ ευκαιρία της 30ής επετείου της Σύμβασης του ΟΗΕ για τα Δικαιώματα του Παιδιού (9),

— έχοντας υπόψη το ψήφισμά του, της 3ης Μαΐου 2018, σχετικά με την προστασία των παιδιών-μεταναστών (10),

— έχοντας υπόψη το ψήφισμά του, της 12ης Φεβρουαρίου 2019, σχετικά με την ανάγκη, στην περίοδο μετά το 2020, για ένα ισχυρότερο στρατηγικό πλαίσιο της ΕΕ για τις εθνικές στρατηγικές ένταξης των Ρομά και για την ενίσχυση του αγώνα κατά της αθιγγανοφοβίας (11),

— έχοντας υπόψη το ψήφισμά του, της 17ης Σεπτεμβρίου 2020, με τίτλο «Εφαρμογή των εθνικών στρατηγικών για την ένταξη των Ρομά: καταπολέμηση των αρνητικών συμπεριφορών απέναντι σε άτομα καταγωγής Ρομανί στην Ευρώπη» (12),

— έχοντας υπόψη την ερώτηση προς την Επιτροπή σχετικά με τα δικαιώματα του παιδιού ενόψει της Στρατηγικής της ΕΕ για τα δικαιώματα του παιδιού (O-000007/2021 — B9-0007/2021),

— έχοντας υπόψη το άρθρο 136 παράγραφος 5 και το άρθρο 132 παράγραφος 2 του Κανονισμού του,

— έχοντας υπόψη την πρόταση ψηφίσματος της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων,

Α. λαμβάνοντας υπόψη ότι το παιδί είναι πρωτίστως παιδί, ανεξάρτητα από την εθνοτική καταγωγή, το φύλο, την ιθαγένεια, το κοινωνικό και οικονομικό υπόβαθρο, την ικανότητα, το καθεστώς διαμονής του ή το καθεστώς του ως μετανάστη, χρήζει ειδικής προστασίας και έχει όλα τα δικαιώματα που κατοχυρώνονται στη Σύμβαση του ΟΗΕ για τα Δικαιώματα του Παιδιού·

Β. λαμβάνοντας υπόψη ότι το υπέρτατο συμφέρον του παιδιού πρέπει να αποτελεί πρωταρχικό μέλημα σε όλες τις πράξεις και αποφάσεις που αφορούν το ίδιο και τη σωματική και πνευματική του ευεξία·

Γ. λαμβάνοντας υπόψη ότι τα παιδιά έχουν δικαίωμα σε χωρίς αποκλεισμούς, οικονομικά προσιτή και καλής ποιότητας προσχολική εκπαίδευση, φροντίδα και ψυχαγωγία· λαμβάνοντας υπόψη ότι τα παιδιά, ιδίως εκείνα προέρχονται από μειονεκτούντα περιβάλλοντα, έχουν δικαίωμα στην προστασία από τη φτώχεια και σε ειδικά μέτρα για την ενίσχυση των ίσων ευκαιριών και την καταπολέμηση των διακρίσεων και του διαχωρισμού στην εκπαίδευση· λαμβάνοντας υπόψη ότι η επένδυση στην ανάπτυξη των παιδιών ήδη από την προσχολική ηλικία αποφέρει σημαντικά οικονομικά και κοινωνικά οφέλη·

Δ. λαμβάνοντας υπόψη ότι, πριν από την έξαρση της νόσου COVID-19, τα παιδιά είχαν διπλάσιες πιθανότητες να ζουν σε συνθήκες ακραίας φτώχειας σε σχέση με τους ενήλικες (13)· λαμβάνοντας υπόψη ότι, ως συνέπεια της πανδημίας, εκτιμάται ότι ο αριθμός των παιδιών που ζουν κάτω από τα αντίστοιχα εθνικά όρια φτώχειας θα μπορούσε να αυξηθεί κατά 117 εκατομμύρια περίπου, καθώς και ότι περίπου 150 εκατομμύρια παιδιά επιπλέον ζουν σε συνθήκες πολυδιάστατης φτώχειας (14)· λαμβάνοντας υπόψη ότι η τρέχουσα πανδημία έχει επιδεινώσει περαιτέρω τις ανισότητες και έχει αυξήσει τον κίνδυνο τα παιδιά να ζουν υπό συνθήκες ακραίας φτώχειας, συγκριτικά με την περίοδο πριν από την πανδημία της COVID-19, όταν ένα στα τέσσερα παιδιά στην Ευρώπη ήδη αντιμετώπιζε κίνδυνο φτώχειας·

Ε. λαμβάνοντας υπόψη ότι έως και 1,6 δισεκατομμύρια παιδιά παγκοσμίως έχουν πληγεί από το κλείσιμο των σχολείων λόγω της τρέχουσας πανδημίας COVID-19 ενώ εκτιμάται ότι τουλάχιστον 24 εκατομμύρια μαθητές θα μπορούσαν να εγκαταλείψουν το σχολείο λόγω της τρέχουσας κατάστασης (15)· λαμβάνοντας υπόψη ότι 370 εκατομμύρια παιδιά σε όλο τον κόσμο, πολλά από τα οποία εξαρτώνται από τα σχολικά γεύματα ως βασική πηγή της καθημερινής τους διατροφής, έχουν χάσει κατά μέσο όρο το 40 % των ενδοσχολικών γευμάτων από τότε που οι αίθουσες διδασκαλίας έκλεισαν λόγω των περιορισμών που σχετίζονται με την πανδημία COVID-19 (16)· λαμβάνοντας υπόψη ότι τα παιδιά, ιδίως δε τα κορίτσια και τα παιδιά με αναπηρίες, που προέρχονται από κοινωνικοοικονομικά μειονεκτούντα περιβάλλοντα πλήττονται ιδιαίτερα από τον αντίκτυπο του κλεισίματος των σχολείων και από μέτρα που περιορίζουν την πρόσβαση στην εκπαίδευση, τόσο στα σχολεία όσο και στην εξ αποστάσεως εκπαίδευση·

ΣΤ. λαμβάνοντας υπόψη ότι το δικαίωμα στην εκπαίδευση έχει επηρεαστεί σημαντικά από την πανδημία COVID-19· λαμβάνοντας υπόψη ότι, παρόλο που η εκπαιδευτική πολιτική παραμένει αρμοδιότητα των κρατών μελών, η πανδημία COVID-19 και οι ανισότητες που έχει προκαλέσει στην εκπαίδευση αποτελούν κοινή πρόκληση που απαιτεί κοινή προσέγγιση, πολιτικές και μέσα της Ένωσης·

Ζ. λαμβάνοντας υπόψη ότι, σύμφωνα με έρευνα της Eurostat (17), το 2018 το 88,3 % των παιδιών στην ΕΕ, μεταξύ τριών ετών και της ελάχιστης ηλικίας έναρξης της υποχρεωτικής εκπαίδευσης, φοίτησε σε επίσημες δομές παιδικής φροντίδας, γεγονός που καταδεικνύει την αυξημένη ανάγκη να δημιουργηθούν περισσότεροι παιδικοί σταθμοί καθώς αποτελούν σημαντικό εργαλείο για τη γνωστική και κοινωνική ανάπτυξη των παιδιών από μικρή ηλικία·

Η. λαμβάνοντας υπόψη ότι πάνω από τα δύο τρίτα των παιδιών παγκοσμίως εξακολουθούν να μην μπορούν να συμμετάσχουν στην κατ’ οίκον εκπαίδευση λόγω έλλειψης πρόσβασης στο διαδίκτυο· λαμβάνοντας υπόψη ότι η κατ’ οίκον εκπαίδευση έχει αναδείξει το μορφωτικό και ψηφιακό χάσμα σε πολλά κράτη μέλη της ΕΕ και παγκοσμίως, το οποίο επηρεάζει τις ευκαιρίες των παιδιών στην μετέπειτα εξέλιξή τους, καθώς και τη σωματική και ψυχική τους υγεία· λαμβάνοντας επίσης υπόψη ότι από το ψηφιακό χάσμα πλήττονται ιδιαίτερα τα νεαρά κορίτσια και τα νεαρά άτομα εν γένει που βρίσκονται σε ευάλωτη κατάσταση και ανήκουν σε φυλετοποιημένες ομάδες·

Θ. λαμβάνοντας υπόψη ότι, παγκοσμίως, ένα στα τέσσερα κορίτσια ηλικίας 15 έως 19 ετών δεν λαμβάνει εκπαίδευση, κατάρτιση και δεν εργάζεται, σε σύγκριση με ένα στα δέκα αγόρια· λαμβάνοντας υπόψη ότι η προώθηση της ισότητας των φύλων και η χειραφέτηση των κοριτσιών είναι καίριας σημασίας για την επίτευξη των στόχων βιώσιμης ανάπτυξης (18)·

Ι. λαμβάνοντας υπόψη ότι τα παιδιά φαίνεται να μην βιώνουν τις σοβαρότερες συνέπειες που έχει στην υγεία η τρέχουσα παγκόσμια πανδημία· λαμβάνοντας υπόψη, ωστόσο, ότι η κρίση COVID-19 έχει τεράστιο αντίκτυπο στα παιδιά, καθώς συνιστά ολοένα και μεγαλύτερη αλλά και άμεση απειλή για την ευημερία και την ανάπτυξή τους, μεταξύ άλλων όσον αφορά και την ψυχική τους υγεία· λαμβάνοντας υπόψη ότι πλήττονται ιδιαίτερα τα παιδιά από μειονεκτούντα περιβάλλοντα, οι ασυνόδευτοι ανήλικοι και τα παιδιά που ανήκουν σε μειονότητες, όπως τα παιδιά Ρομά· λαμβάνοντας υπόψη ότι, μέχρι σήμερα, εκτιμάται ότι επιπλέον 1,2 εκατομμύρια παιδιά και 56 700 μητέρες θα μπορούσαν να πεθάνουν σε έξι μήνες λόγω διαταραχών σε βασικές υπηρεσίες, όπως η συνήθης κάλυψη των υπηρεσιών υγείας· λαμβάνοντας υπόψη ότι η ανεπαρκής πρόσβαση σε υπηρεσίες υγειονομικής περίθαλψης μπορεί να επηρεάσει όλους τους τομείς της ζωής (19)·

ΙΑ. λαμβάνοντας υπόψη ότι σε πολλά κράτη μέλη της ΕΕ έχει αυξηθεί το ποσοστό των αυτοκτονιών· λαμβάνοντας υπόψη ότι, στο πλαίσιο πρόσφατης έρευνας μεταξύ νέων σε ολόκληρη την ΕΕ, σχεδόν ένας στους πέντε απάντησε ότι πάσχει από προβλήματα ψυχικής υγείας ή από συμπτώματα όπως κατάθλιψη ή άγχος (20)· λαμβάνοντας υπόψη ότι ο ΟΗΕ έχει προειδοποιήσει για μια παγκόσμια κρίση ψυχικής υγείας και ότι η έλλειψη δράσης θα μπορούσε να έχει καταστροφικό μακροπρόθεσμο κοινωνικό και οικονομικό κόστος για την κοινωνία, με τα παιδιά και τους εφήβους να συγκαταλέγονται μεταξύ εκείνων που διατρέχουν μεγαλύτερο κίνδυνο (21)·

ΙΒ. λαμβάνοντας υπόψη ότι οι ελλείψεις στα εθνικά συστήματα προστασίας των παιδιών και η έλλειψη μηχανισμών διακρατικής συνεργασίας μεταξύ των κρατών μελών μπορούν να συμβάλουν περαιτέρω στον κοινωνικό αποκλεισμό, καθώς και στην εκμετάλλευση των παιδιών, ιδίως των παιδιών που μετακινούνται· λαμβάνοντας υπόψη ότι έχουν υπάρξει αναφορές για διακρίσεις, οι οποίες προέκυψαν από διαδικασίες και πρακτικές που εφαρμόζουν οι αρχές σε υποθέσεις διασυνοριακών οικογενειακών διαφορών που αφορούν παιδιά (22)· λαμβάνοντας υπόψη ότι οι ανοικτές γραμμές τηλεφωνικής επικοινωνίας αναφέρουν επίσης αύξηση του αριθμού των κλήσεων που σχετίζονται με υποθέσεις απαγωγής παιδιών, ιδίως κατά τους τελευταίους μήνες, λόγω της επιδείνωσης των υφιστάμενων διεθνών οικογενειακών συγκρούσεων·

ΙΓ. λαμβάνοντας υπόψη ότι, σύμφωνα με την τελευταία έκθεση της Επιτροπής σχετικά με την πρόοδο που σημειώνεται στις ενέργειες για την καταπολέμηση της εμπορίας ανθρώπων (23), περίπου το 25 % των καταγεγραμμένων θυμάτων σε όλα τα κράτη μέλη ήταν παιδιά·

ΙΔ. λαμβάνοντας υπόψη ότι 152 εκατομμύρια παιδιά εμπλέκονται σε παιδική εργασία παγκοσμίως ενώ περίπου 73 εκατομμύρια από αυτά υπόκεινται σε μία από τις χειρότερες μορφές παιδικής εργασίας: δουλεία, καταναγκαστική εργασία, επικίνδυνη εργασία ή σεξουαλική εκμετάλλευση (24)· λαμβάνοντας υπόψη ότι η Επιτροπή έχει χαρακτηρίσει τη «μηδενική ανοχή στην παιδική εργασία» ως πολιτική προτεραιότητα που πρέπει να τηρείται·

ΙΕ. λαμβάνοντας υπόψη ότι ένα στα τρία κορίτσια υφίστανται ακρωτηριασμό των γυναικείων γεννητικών οργάνων ενώ ένα στα πέντε θα παντρευτεί ενώ είναι ακόμα ανήλικη· λαμβάνοντας υπόψη ότι ο ακρωτηριασμός των γυναικείων γεννητικών οργάνων έχει αναγνωριστεί διεθνώς ως παραβίαση των ανθρωπίνων δικαιωμάτων· λαμβάνοντας υπόψη ότι οι γάμοι παιδιών εξακολουθούν να αποτελούν πρόβλημα σε ορισμένα κράτη μέλη και έχουν καταστροφικό αντίκτυπο στα δικαιώματα και την υγεία των κοριτσιών και των γυναικών, μεταξύ άλλων θέτοντας σοβαρό κίνδυνο επιπλοκών κατά την εγκυμοσύνη και εκθέτοντας τα κορίτσια σε σεξουαλική κακοποίηση, ενδοοικογενειακή βία ή ακόμη και δολοφονίες τιμής·

ΙΣΤ. λαμβάνοντας υπόψη ότι ως αποτέλεσμα της πανδημίας και ως συνέπεια του περιορισμού της κυκλοφορίας, έχουν αυξηθεί στην ΕΕ η ενδοοικογενειακή και η έμφυλη βία καθώς και, σύμφωνα με την τελευταία έκθεση της Ευρωπόλ (25), η σεξουαλική κακοποίηση και εκμετάλλευση παιδιών τόσο στο ανοιχτό διαδίκτυο όσο και στο dark web· λαμβάνοντας υπόψη ότι ποσοστό μεταξύ 70 % και 85 % των παιδιών που έχουν υποστεί κακοποίηση γνωρίζουν τον θύτη και ότι η συντριπτική πλειονότητα των παιδιών έπεσαν θύματα ανθρώπων που εμπιστεύονταν (26)· λαμβάνοντας υπόψη ότι άλλοι κίνδυνοι που συνδέονται με την αύξηση του χρόνου παραμονής στο διαδίκτυο, όπως ο κυβερνοεκφοβισμός, έχουν επίσης αυξηθεί λόγω αυτών των μέτρων·

ΙΖ. λαμβάνοντας υπόψη ότι τα παιδιά με αναπηρίες είναι ευάλωτα και ενδέχεται να βιώσουν κοινωνικό αποκλεισμό, περιθωριοποίηση, διακρίσεις και να έχουν μειωμένη πρόσβαση σε υπηρεσίες· λαμβάνοντας υπόψη ότι είναι πιθανότερο να παραμεληθούν, να αποτελέσουν αντικείμενο εκμετάλλευσης ή σεξουαλικής κακοποίησης· λαμβάνοντας υπόψη ότι τα παιδιά με αναπηρίες έχουν μεγαλύτερες ανάγκες υγειονομικής περίθαλψης και μεγαλύτερη εξάρτηση από υπηρεσίες που παρέχονται σε επίπεδο κοινότητας (27)·

ΙΗ. λαμβάνοντας υπόψη ότι το 2019 το 30,3 % των αιτούντων άσυλο ήταν παιδιά, ήτοι 207 215 παιδιά στην ΕΕ· λαμβάνοντας υπόψη ότι το 7,1 % εξ αυτών ήταν ασυνόδευτα ανήλικα (28)· λαμβάνοντας υπόψη ότι πολλά παιδιά βιώνουν απαράδεκτες ανθρωπιστικές καταστάσεις στα εξωτερικά σύνορα της ΕΕ ή εκτός της ΕΕ· λαμβάνοντας υπόψη ότι τα ασυνόδευτα παιδιά αποτελούν μια ιδιαίτερα ευάλωτη ομάδα και αντιμετωπίζουν διάφορους κινδύνους, καθώς μπορεί μεταξύ άλλων να πέσουν θύματα εγκληματικών δικτύων, βίας, κακοποίησης και εκμετάλλευσης στην προσπάθειά τους να μεταναστεύσουν στην ΕΕ αλλά και εντός αυτής (29)· λαμβάνοντας υπόψη ότι τα παιδιά-μετανάστες συχνά δεν επωφελούνται από μέτρα ενσωμάτωσης και ένταξης, ενώ στερούνται προστασίας και κοινωνικής ασφάλισης· λαμβάνοντας υπόψη ότι τα ασυνόδευτα παιδιά που ζητούν άσυλο και συμπληρώνουν το 18ο έτος της ηλικίας τους αντιμετωπίζουν ιδιαίτερες προκλήσεις, καθώς συχνά αναγκάζονται να εγκαταλείψουν τις ειδικές για παιδιά δομές φιλοξενίας· λαμβάνοντας υπόψη ότι τα παιδιά που υποβάλλουν αίτηση διεθνούς προστασίας ενδέχεται να αντιμετωπίσουν καθυστερήσεις στην έκδοση της τελικής απόφασης·

ΙΘ. λαμβάνοντας υπόψη ότι υπάρχουν σημαντικά κενά και ελλείψεις στην εφαρμογή των ειδικών και διαδικαστικών εγγυήσεων για τα παιδιά που προβλέπονται στο κοινό ευρωπαϊκό σύστημα ασύλου, με αποκλίσεις μεταξύ των κρατών μελών, για παράδειγμα όσον αφορά τη δυνατότητα των παιδιών να παραμένουν με τα μέλη της οικογένειάς τους και/ή τους κηδεμόνες τους χωρίς να στερούνται την ελευθερία τους, και ιδίως όσον αφορά την οικογενειακή επανένωση σύμφωνα με την οδηγία 2003/86/ΕΚ του Συμβουλίου (30), τις συνθήκες υποδοχής, τον διορισμό νόμιμων εκπροσώπων και κηδεμόνων και την πρόσβαση σε φιλικές προς τα παιδιά πληροφορίες, υπηρεσίες υγείας και κοινωνικές υπηρεσίες και εκπαίδευση·

Κ. λαμβάνοντας υπόψη ότι εξακολουθούν να γεννιούνται παιδιά με την ιδιότητα του ανιθαγενούς, μεταξύ άλλων και στην ΕΕ, και να μην έχουν πρόσβαση σε βασικά δικαιώματα· λαμβάνοντας υπόψη ότι, σύμφωνα με εκτιμήσεις, 200 εκατομμύρια παιδιά παγκοσμίως δεν διαθέτουν πιστοποιητικό γέννησης, γεγονός που αυξάνει τον κίνδυνο να φέρουν την ιδιότητα του ανιθαγενούς και τα θέτει σε άκρως μειονεκτική θέση όσον αφορά την πρόσβαση σε δικαιώματα και υπηρεσίες· λαμβάνοντας υπόψη ότι το δικαίωμα του παιδιού να αποκτήσει ιθαγένεια και να καταχωριστεί αμέσως μετά τη γέννηση του κατοχυρώνεται στο άρθρο 7 της Σύμβασης του ΟΗΕ για τα Δικαιώματα του Παιδιού·

ΚΑ. λαμβάνοντας υπόψη ότι τα παιδιά συγκαταλέγονται μεταξύ των πλέον ευάλωτων κοινωνικών ομάδων όσον αφορά τις επιπτώσεις της κλιματικής αλλαγής, η οποία επηρεάζει το προσδόκιμο ζωής τους, την υγεία τους, το δικαίωμά τους στην εκπαίδευση και στην προστασία ενώ ευθύνεται και για εκτοπισμούς από περιοχές που είναι επιρρεπείς σε φυσικές καταστροφές· λαμβάνοντας υπόψη ότι ένας στους τέσσερις θανάτους παιδιών οφείλεται σε περιβαλλοντικούς κινδύνους (31)·

ΚΒ. λαμβάνοντας υπόψη ότι τα ζητήματα που αφορούν τα παιδιά εξακολουθούν να μην λαμβάνονται ιδιαίτερα υπόψη κατά τη χάραξη της εσωτερικής και εξωτερικής πολιτικής της ΕΕ· λαμβάνοντας υπόψη ότι θα πρέπει να υιοθετηθούν συστημικές μέθοδοι για να διασφαλιστεί ότι τα παιδιά μπορούν να συμμετέχουν στη χάραξη πολιτικής σε ενωσιακό, εθνικό και τοπικό επίπεδο με βάση τα δικαιώματά τους· λαμβάνοντας υπόψη ότι τα παιδιά έχουν δικαίωμα συμμετοχής στον δημοκρατικό βίο και στις αποφάσεις που τα επηρεάζουν άμεσα ή έμμεσα· λαμβάνοντας υπόψη ότι οι πιο περιθωριοποιημένες και αποκλεισμένες ομάδες έχουν ακόμη λιγότερες ευκαιρίες συμμετοχής στις διαδικασίες χάραξης πολιτικής και λήψης αποφάσεων·

ΚΓ. λαμβάνοντας υπόψη ότι σημαντικός αριθμός παιδιών εξακολουθούν να βρίσκονται υπό κράτηση στην ΕΕ· λαμβάνοντας υπόψη ότι η Επιτροπή του ΟΗΕ για τα Δικαιώματα του Παιδιού έχει διευκρινίσει ότι τα παιδιά δεν θα πρέπει σε καμία περίπτωση να κρατούνται για λόγους μετανάστευσης καθώς και ότι η κράτηση δεν μπορεί να σε καμία περίπτωση να δικαιολογείται ως προάγουσα το υπέρτατο συμφέρον του παιδιού, σύμφωνα με τη Διακήρυξη της Νέας Υόρκης για τους πρόσφυγες και τους μετανάστες, της 19ης Σεπτεμβρίου 2016· λαμβάνοντας υπόψη ότι τα κράτη μέλη πρέπει να παρέχουν κατάλληλες, ανθρώπινες και μη στερητικές της ελευθερίας εναλλακτικές λύσεις αντί της κράτησης, μεταξύ άλλων διασφαλίζοντας ότι τα μέτρα για την αντιμετώπιση της νόσου COVID-19 δεν έχουν ποτέ ως αποτέλεσμα την κράτηση παιδιών· λαμβάνοντας υπόψη ότι τα κράτη μέλη θα πρέπει να συλλέγουν με συστηματικό τρόπο αναλυτικά δεδομένα σχετικά με την κράτηση παιδιών στο πλαίσιο της μετανάστευσης, ενώ η Επιτροπή θα πρέπει να ενθαρρύνει τη συγκρισιμότητα των εν λόγω δεδομένων μέσω της Eurostat·

ΚΔ. λαμβάνοντας υπόψη ότι τα παιδιά που έχουν τοποθετηθεί σε κλειστά ιδρύματα έχουν πληγεί ιδιαίτερα από την πανδημία· λαμβάνοντας υπόψη ότι τα μέτρα εγκλεισμού επιδεινώνουν την ευάλωτη κατάσταση των παιδιών που ζουν σε ψυχιατρικά ιδρύματα και ιδρύματα κοινωνικής πρόνοιας, ορφανοτροφεία, καταυλισμούς προσφύγων, κέντρα κράτησης και άλλες κλειστές εγκαταστάσεις· λαμβάνοντας υπόψη ότι είναι πιθανό να μην εντοπιστούν οι περιπτώσεις βίας κατά παιδιών που βρίσκονται εγκλωβισμένα σε αυτούς τους χώρους και ότι οι υπηρεσίες παιδικής και οικογενειακής πρόνοιας επιβαρύνονται υπερβολικά και διαταράσσεται η λειτουργία τους·

ΚΕ. λαμβάνοντας υπόψη ότι ο γενικός κανονισμός για την προστασία δεδομένων (32) αναγνωρίζει ότι τα παιδιά χρήζουν ειδικής προστασίας όσον αφορά τα προσωπικά τους δεδομένα καθώς και ότι οι πληροφορίες σχετικά με τα δεδομένα τους πρέπει να παρουσιάζονται σε φιλική προς τα παιδιά γλώσσα· λαμβάνοντας υπόψη ότι η πρόσβαση των παιδιών στις πλατφόρμες κοινωνικής δικτύωσης πρέπει να συμβαδίζει με την καλύτερη κατανόηση των ψηφιακών τεχνολογιών· λαμβάνοντας υπόψη ότι η προώθηση της ψηφιακής εκπαίδευσης, του ψηφιακού γραμματισμού και των ψηφιακών δεξιοτήτων είναι καίριας σημασίας για την καταπολέμηση της κατάχρησης των μέσων κοινωνικής δικτύωσης, ιδίως στην περίπτωση των ανήλικων χρηστών που έχουν πρόσβαση σε πλατφόρμες που δεν απαιτούν επαλήθευση της ηλικίας, με στόχο την προστασία των ευάλωτων ομάδων, ιδίως δε των παιδιών·

1. επικροτεί την πρωτοβουλία της Επιτροπής να εκπονήσει μια νέα ολοκληρωμένη στρατηγική για τα δικαιώματα του παιδιού, δέκα χρόνια μετά το θεματολόγιο της ΕΕ για τα δικαιώματα του παιδιού με ορίζοντα το 2011· ζητεί να κατατεθούν κατάλληλες νομοθετικές και μη νομοθετικές προτάσεις και να θεσπιστούν δεσμευτικά και μη μέσα της ΕΕ για την αντιμετώπιση των προκλήσεων που αντιμετωπίζουν τα παιδιά·

2. τονίζει ότι το παιδί είναι πρωτίστως παιδί, ανεξάρτητα από την εθνοτική καταγωγή, το φύλο, την ιθαγένεια, το κοινωνικό και οικονομικό υπόβαθρο, την ικανότητα του, το καθεστώς διαμονής του ή το καθεστώς του ως μετανάστη, και ότι το υπέρτατο συμφέρον του παιδιού πρέπει να ενσωματωθεί σε όλες τις πολιτικές, τις διαδικασίες και τις δράσεις της ΕΕ που αφορούν τα παιδιά·

3. επαναλαμβάνει το αίτημά του προς την Επιτροπή να συμπεριλάβει στη Στρατηγική της ΕΕ για τα δικαιώματα του παιδιού όλες τις διατάξεις που προβλέπονται στο ψήφισμα του Κοινοβουλίου της 26ης Νοεμβρίου 2019 σχετικά με τα δικαιώματα των παιδιών επ’ ευκαιρία της 30ής επετείου της Σύμβασης του ΟΗΕ για τα Δικαιώματα του Παιδιού·

4. τονίζει ότι η Στρατηγική της ΕΕ πρέπει να ακολουθεί μια προσέγγιση εξισορροπημένης εκπροσώπησης των φύλων ενσωματώνοντας τη διάσταση του φύλου σε όλους τους τομείς προγραμματισμού, στοχεύοντας στην ευημερία και την ενδυνάμωση των κοριτσιών, αντιμετωπίζοντας τις ειδικές ανάγκες τους και αναγνωρίζοντας τα δικαιώματά τους·

5. τονίζει ότι η Στρατηγική πρέπει να καλεί τα κράτη μέλη να διαθέσουν όλους τους αναγκαίους πόρους για την αποτελεσματική εφαρμογή της Σύμβασης του ΟΗΕ για τα Δικαιώματα του Παιδιού· επιπλέον, καλεί τα κράτη μέλη να αντιμετωπίσουν τις διαρθρωτικές ανισότητες, να δώσουν προτεραιότητα στις δημόσιες επενδύσεις στην εκπαίδευση, την υγειονομική περίθαλψη, τη στέγαση, την οικογενειακή στήριξη και τη μέριμνα για τα παιδιά, και να επενδύσουν σε καθολικές υπηρεσίες υψηλής ποιότητας που απευθύνονται σε όλα τα παιδιά· καλεί τα κράτη μέλη αφενός να ενισχύσουν τις ικανότητες των εργαζομένων σε κοινωνικές υπηρεσίες, προκειμένου εκείνοι με τη σειρά τους να στηρίξουν τα παιδιά και τις οικογένειες που αντιμετωπίζουν ειδικές προκλήσεις, και αφετέρου να στηρίξουν τους φορείς προστασίας ανηλίκων που έρχονται σε άμεση επαφή με τα παιδιά·

6. καλεί τα κράτη μέλη να διασφαλίσουν το δικαίωμα στην εκπαίδευση για κάθε παιδί, να θεσπίσουν μέτρα για την καταπολέμηση και την πρόληψη της πρόωρης εγκατάλειψης του σχολείου και να διασφαλίσουν ισότιμη πρόσβαση και για τα δύο φύλα σε ποιοτική, χωρίς αποκλεισμούς εκπαίδευση από την προσχολική ηλικία έως την εφηβεία, συμπεριλαμβανομένων των παιδιών Ρομά, των παιδιών με αναπηρίες, των ανιθαγενών, των παιδιών-μεταναστών και εκείνων που χρήζουν ανθρωπιστικής βοήθειας και ζουν σε καταστάσεις έκτακτης ανάγκης·

7. τονίζει ότι η ψηφιακή εκπαίδευση δεν πρέπει ποτέ να αντικαθιστά μόνιμα τη δια ζώσης μάθηση, ιδίως όταν η πρόσβαση στις τεχνολογίες είναι περιορισμένη, και θα πρέπει να χρησιμοποιείται μόνο σε περιόδους μεγάλων δυσκολιών, όπως πανδημίες, ή συμπληρωματικά προς τη διά ζώσης μάθηση· καλεί την Επιτροπή να προβεί σε ενδελεχή αξιολόγηση του τρόπου με τον οποίο το δικαίωμα στην εκπαίδευση έχει επηρεαστεί από την κρίση και να κάνει συστάσεις στα κράτη μέλη βάσει των αποτελεσμάτων της εν λόγω ανάλυσης·

8. καλεί τα κράτη μέλη να θέσουν σε εφαρμογή ειδικές δραστηριότητες «ασφαλούς σχολείου», συμπεριλαμβανομένης της παροχής προμηθειών υγιεινής και της ανταλλαγής πληροφοριών με φιλικό προς τα παιδιά τρόπο σχετικά με το πλύσιμο των χεριών και σχετικά με άλλα μέτρα υγιεινής κατά τη διάρκεια της πανδημίας COVID-19·

9. καλεί τα κράτη μέλη να εγγυηθούν το δικαίωμα στην χωρίς αποκλεισμούς εκπαίδευση και να διασφαλίσουν την πρόσβαση σε ολοκληρωμένη και κατάλληλη για την ηλικία ενημέρωση σχετικά με το φύλο και τη σεξουαλικότητα, καθώς και σε σεξουαλική και αναπαραγωγική υγειονομική περίθαλψη και εκπαίδευση σχετικά με τις σχέσεις· υπενθυμίζει ότι η εκπαίδευση σε αυτόν τον τομέα είναι απαραίτητη για τη διασφάλιση της πλήρους εκπαίδευσης και προστασίας των παιδιών, σύμφωνα με την τελευταία έκθεση της Επιτροπής·

10. επαναλαμβάνει την έκκλησή του προς την ΕΕ να εντείνει τη δράση της για τον τερματισμό όλων των μορφών βίας και διακρίσεων εις βάρος παιδιών, μεταξύ άλλων της σωματικής, σεξουαλικής, οικονομικής και ψυχολογικής βίας, του τραυματισμού, της κακοποίησης, της παραμέλησης, της κακομεταχείρισης και της εκμετάλλευσης τόσο εντός όσο και εκτός διαδικτύου, των καταναγκαστικών γάμων, της εμπορίας, της κακοποίησης και της εκμετάλλευσης παιδιών μεταναστών, των βασανιστηρίων, των εγκλημάτων τιμής, του ακρωτηριασμού των γυναικείων γεννητικών οργάνων, της αιμομιξίας, της αναγκαστικής εγκατάλειψης του σχολείου και της χρήσης παιδιών ως στρατιωτών· τονίζει ότι, προκειμένου να διασφαλιστεί η συνοχή όσον αφορά την προστασία των παιδιών από τη βία, την εμπορία και την εκμετάλλευση, όλες οι νομοθετικές και μη νομοθετικές πρωτοβουλίες που αφορούν τα δικαιώματα των παιδιών πρέπει να λαμβάνουν υπόψη τη Στρατηγική της ΕΕ για τα δικαιώματα του παιδιού· καλεί την Επιτροπή να δημοσιεύσει χρονοδιάγραμμα σχετικά με τις εν λόγω προτάσεις, διασφαλίζοντας παράλληλα την εφαρμογή των συστάσεών της μέσω κατάλληλου και αποτελεσματικού μηχανισμού παρακολούθησης·

11. καλεί την Επιτροπή και τα κράτη μέλη να θέσουν τέλος, νομικά και στην πράξη, στην παιδική εργασία και σε κάθε άλλη μορφή εργασίας που ενδεχομένων βλάπτει την υγεία και την ασφάλεια των παιδιών· τονίζει την επείγουσα ανάγκη να αντιμετωπιστεί το ζήτημα αυτό, λαμβάνοντας υπόψη τον αντίκτυπο της κρίσης COVID-19 στους πλέον ευάλωτους των οποίων τα εισοδήματα έχουν πληγεί λόγω οικονομικών κλυδωνισμών και δεν έχουν πρόσβαση σε κοινωνική προστασία με αποτέλεσμα περισσότερα παιδιά να αναγκάζονται να εργαστούν· καλεί, ως εκ τούτου, την Επιτροπή να ενσωματώσει τα δικαιώματα των παιδιών στο επικείμενο πλαίσιο βιώσιμης διακυβέρνησης της ΕΕ, συμπεριλαμβανομένων των υποχρεωτικών απαιτήσεων δέουσας επιμέλειας της ΕΕ, καθώς και να στηρίξει, μέσω προγραμμάτων συνεργασίας, τις προσπάθειες τρίτων χωρών για την εξάλειψη της παιδικής εργασίας· συνιστά τη θέσπιση διατομεακής υποχρεωτικής δέουσας επιμέλειας και τη διασφάλιση ότι όλες οι πολιτικές της ΕΕ είναι φιλικές προς τα παιδιά, αναλαμβάνοντας τη δέσμευση να διενεργούνται εκ των προτέρων και εκ των υστέρων έλεγχοι για τα ανθρώπινα δικαιώματα·

12. καλεί την Επιτροπή και τον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας (ΑΠ/ΥΕ) να εντείνουν τις προσπάθειες για την πρόληψη και τον τερματισμό των σοβαρών παραβιάσεων εις βάρος παιδιών που πλήττονται από ένοπλες συγκρούσεις· εκφράζει τη βαθιά του ανησυχία για το γεγονός ότι η σύνδεση παιδιών με ένοπλες ομάδες και η στρατολόγησή τους σε αυτές συχνά συμβαίνει όταν τα παιδιά δεν έχουν άλλη επιλογή· τονίζει τη σημασία της προώθησης του θεματολογίου για τα δικαιώματα του παιδιού και τις ένοπλες συγκρούσεις (CAAC) στην εξωτερική δράση και τις πολιτικές της ΕΕ για την ασφάλεια και την καταπολέμηση της τρομοκρατίας, σύμφωνα με το σχέδιο δράσης της ΕΕ για τα ανθρώπινα δικαιώματα και τη δημοκρατία, με την ενσωμάτωσή του σε πολιτικούς διαλόγους, αποστολές και επιχειρήσεις ΚΠΑΑ, μεταρρυθμίσεις στον τομέα της ασφάλειας και στη διαμεσολάβηση· καλεί την Επιτροπή και τον ΑΠ/ΥΕ να συστήσουν ειδικούς υπεύθυνους και μονάδες προστασίας των παιδιών στις αντιπροσωπείες της ΕΕ· καλεί τα κράτη μέλη να προστατεύσουν τα παιδιά που μπορεί να κρατούνται για αδικήματα που σχετίζονται με την ασφάλεια ή να συνδέονται με ένοπλες ομάδες, και να διευκολύνουν την επιστροφή τους στη χώρα καταγωγής τους για την αποκατάσταση, επανένταξη και/ή δίωξη τους, κατά περίπτωση, σε πλήρη συμμόρφωση με το διεθνές δίκαιο·

13. ( 34 )· τονίζει ότι είναι απαραίτητη η προστασία των παιδιών από τη σεξουαλική εκμετάλλευση και κακοποίηση· επικρίνει το γεγονός ότι η οδηγία για τη σεξουαλική κακοποίηση παιδιών δεν έχει ακόμη εφαρμοστεί από 23 κράτη μέλη· σημειώνει την έμφαση που δίνει το Συμβούλιο της Ευρώπης στην πολυμερή συνεργασία, στην οποία μετέχουν οι αρχές επιβολής του νόμου, οι εθνικές αρχές, οι μηχανισμοί καταγγελιών και ο κλάδος παροχής υπηρεσιών, ως βάση για την αντιμετώπιση της σεξουαλικής κακοποίησης παιδιών στο διαδίκτυο· επικροτεί την πρόθεση της Επιτροπής να προτείνει, εντός του πρώτου εξαμήνου του 2021, ένα πιο μακρόπνοο νομοθετικό πλαίσιο για την καταπολέμηση της σεξουαλικής κακοποίησης παιδιών· επαναλαμβάνει τη στήριξή του για τη δημιουργία ενός ευρωπαϊκού κέντρου για την πρόληψη και την καταπολέμηση της σεξουαλικής κακοποίησης παιδιών, ένα σχέδιο που εξετάζεται επί του παρόντος από την Επιτροπή· επικροτεί το έργο της Ευρωπόλ στον τομέα της πρόληψης, και συγκεκριμένα τις εκστρατείες ευαισθητοποίησης για την πρόληψη της σεξουαλικής εκμετάλλευσης παιδιών στο διαδίκτυο ( 33 )

14. τονίζει ότι η βία εις βάρος παιδιών και η κακοποίηση τους έχουν αυξηθεί σε ανησυχητικό βαθμό, ενώ η πρόσβαση σε κοινωνικές υπηρεσίες και φορείς προστασίας έχει σχεδόν εκμηδενιστεί κατά τη διάρκεια της πανδημίας COVID-19· υπογραμμίζει τη σημασία της ανάπτυξης προληπτικών πολιτικών για την καταπολέμηση της βίας κατά των παιδιών σε επίπεδο ΕΕ· υπογραμμίζει τον ρόλο των οργανισμών και των φορέων της ΕΕ στην εφαρμογή του νομοθετικού πλαισίου της σχετικά με τα δικαιώματα του παιδιού· καλεί την Επιτροπή να ενσωματώσει στη Στρατηγική της ένα σχέδιο δράσης της ΕΕ με πρότυπα και σημεία αναφοράς ώστε οι πάροχοι διαδικτυακών υπηρεσιών και οι εταιρείες τεχνολογίας να φροντίζουν για την ασφάλεια των παιδιών στο διαδίκτυο καθώς και να τα προστατεύουν από παράνομο και επιβλαβές περιεχόμενο· καλεί τα κράτη μέλη που δεν το έχουν πράξει ακόμη να ποινικοποιήσουν τη διαδικτυακή προσέγγιση με βλέψεις σεξουαλικής κακοποίησης (grooming) και την επίμονη παρακολούθηση στον κυβερνοχώρο·

15. καλεί την Επιτροπή να διασφαλίσει ότι η Στρατηγική της ΕΕ συνάδει με τις προτεραιότητες και τις νομοθετικές προτάσεις που ορίζονται στην πρόσφατη Στρατηγική της ΕΕ για την αποτελεσματικότερη καταπολέμηση της σεξουαλικής κακοποίησης παιδιών, στο στρατηγικό πλαίσιο της ΕΕ για την ισότητα, την ένταξη και τη συμμετοχή των Ρομά, τη Στρατηγική της ΕΕ για την ισότητα των φύλων και τη Στρατηγική της ΕΕ για την ισότητα των ΛΟΑΤΚΙ 2020-2025·

16. θεωρεί ότι είναι ζωτικής σημασίας να συμπεριληφθούν στη Στρατηγική της ΕΕ συγκεκριμένα μέτρα για επενδύσεις προς όφελος των παιδιών με σκοπό την εξάλειψη της παιδικής φτώχειας, μεταξύ άλλων και με τη θέσπισης μιας ευρωπαϊκής εγγύησης για τα παιδιά, για την οποία θα διατεθούν οι κατάλληλοι πόροι· καλεί την Επιτροπή να υποβάλει την πρότασή της για τη θέσπιση της ευρωπαϊκής εγγύησης για τα παιδιά κατά το πρώτο τρίμηνο του 2021, σύμφωνα με τη δέσμευσή της, και καλεί τα κράτη μέλη να επιταχύνουν την εφαρμογή της και να επενδύσουν όλους τους πόρους που μπορούν να διαθέσουν, συμπεριλαμβανομένων των κονδυλίων της ΕΕ όπως το Ευρωπαϊκό Κοινωνικό Ταμείο+ (ΕΚΤ+), η Συνδρομή στην Ανάκαμψη για τη Συνοχή και τις Περιοχές της Ευρώπης (ReactEU), ο Μηχανισμός Ανάκαμψης και Ανθεκτικότητας, το Ευρωπαϊκό Ταμείο Περιφερειακής Ανάπτυξης (ΕΤΠΑ), το InvestEU, το Erasmus+ και το Ταμείο Ασύλου και Μετανάστευσης (ΤΑΜ), στην καταπολέμηση της παιδικής φτώχειας και του κοινωνικού αποκλεισμού· τονίζει ότι τα κράτη μέλη θα πρέπει να θεσπίσουν αφενός πολυετείς εθνικές στρατηγικές για την αντιμετώπιση της παιδικής φτώχειας και του κοινωνικού αποκλεισμού, αφετέρου εθνικά σχέδια δράσης για την υλοποίηση της εγγύησης για τα παιδιά·

17. εκφράζει την ανησυχία του για το γεγονός ότι, στο πλαίσιο της ανάκαμψης από την πανδημία COVID-19, η ανάγκη να αντιμετωπιστεί η παιδική φτώχεια θα καταστεί ισχυρότερη, καθώς και για το γεγονός ότι η φτώχεια θα έχει όλο και μεγαλύτερο αντίκτυπο στα παιδιά δεδομένου ότι αποτελούν την πλέον ευάλωτη μεταξύ των ομάδων που βρίσκονται σε μειονεκτική θέση· ζητεί μετ’ επιτάσεως η Στρατηγική της ΕΕ να συμπληρωθεί από μια ολοκληρωμένη στρατηγική για την καταπολέμηση της φτώχειας, καθώς και από μέτρα για την εξασφάλιση αξιοπρεπούς και οικονομικά προσιτής στέγασης και για την καταπολέμηση της αστεγίας· υπενθυμίζει ότι οποιαδήποτε στρατηγική για την εξάλειψη της παιδικής φτώχειας πρέπει να λαμβάνει υπόψη την πραγματικότητα των μονογονεϊκών οικογενειών και των πολύτεκνων οικογενειών, δεδομένου ότι τα μονογονεϊκά και τα πολύτεκνα νοικοκυριά συγκαταλέγονται στις ευάλωτες ομάδες·

18. τονίζει ότι είναι σημαντικό η Στρατηγική της ΕΕ να θεσπίσει μέτρα για τη διασφάλιση της επαρκούς πρόσβασης των παιδιών και των οικογενειών στην υγειονομική περίθαλψη, σύμφωνα με το πρόγραμμα EU4Health, λαμβάνοντας παράλληλα υπόψη τις δυσκολίες που αντιμετωπίζουν τα παιδιά όσον αφορά την πρόσβαση σε αυτό το δικαίωμα·

19. τονίζει ότι είναι σημαντικό η Στρατηγική της ΕΕ να θεσπίσει μέτρα για την επικαιροποίηση του υφιστάμενου πλαισίου δράσης της ΕΕ για την ψυχική υγεία και ευεξία, το οποίο θα απευθύνεται σε όλες τις κοινωνικές ομάδες, προκειμένου να καλυφθούν και οι ανάγκες των παιδιών που βρίσκονται σε ευάλωτη κατάσταση, καθώς και των περιθωριοποιημένων και φυλετοποιημένων ομάδων· καλεί την Επιτροπή και τα κράτη μέλη να αυξήσουν τις επενδύσεις στην ψυχική υγεία και τις ψυχοκοινωνικές υπηρεσίες για παιδιά και οικογένειες, ιδίως σε χώρες χαμηλού και μεσαίου εισοδήματος και σε καταστάσεις αστάθειας και ανθρωπιστικής κρίσης· καλεί τα κράτη μέλη να θεσπίσουν μηχανισμούς για τον έγκαιρο εντοπισμό προβλημάτων ψυχικής υγείας· ζητεί την πλήρη ενσωμάτωση της υποστήριξης σε ψυχοκοινωνικά ζητήματα και ζητήματα ψυχικής υγείας στα εθνικά και διεθνικά συστήματα προστασίας των παιδιών, καθώς και την κατάρτιση επαγγελματιών σχετικά με τις ειδικές ανάγκες των παιδιών·

20. επαναλαμβάνει την έκκλησή του να διασφαλιστεί ένα φιλικό προς τα παιδιά σύστημα απονομής δικαιοσύνης με κατάλληλες και χωρίς αποκλεισμούς διαδικασίες που θα λαμβάνουν υπόψη τις ανάγκες όλων των παιδιών· τονίζει ότι είναι σημαντικό να διασφαλίζεται το δικαίωμα των παιδιών να ακούγονται, να λαμβάνουν νομική συνδρομή και να ενημερώνονται πλήρως, με φιλικό προς αυτά τρόπο, σε όλα τα στάδια των διαδικασιών του συστήματος δικαιοσύνης, σύμφωνα με τα άρθρα 4 και 16 της οδηγίας (ΕΕ) 2016/800 και με τα άρθρα 22 και 24 της οδηγίας 2012/29/ΕΕ ( 35 ) , συμπεριλαμβανομένων των παιδιών με καθεστώς μετανάστη, με ιδιαίτερη έμφαση στα ασυνόδευτα ανήλικα· καλεί τα κράτη μέλη να μεταφέρουν ταχέως στην εθνική τους νομοθεσία και να επιβάλουν τις οδηγίες· καλεί τα κράτη μέλη να διασφαλίσουν ότι τα δικαστήρια ανηλίκων και τα δικαστήρια που εκδικάζουν υποθέσεις οικογενειακού δικαίου λειτουργούν ως βασική υπηρεσία, συνεχίζοντας να διεξάγουν επείγουσες ακροάσεις και να εκτελούν δικαστικές αποφάσεις για τη φροντίδα και την προστασία παιδιών που διατρέχουν άμεσο κίνδυνο παραμέλησης ή κακοποίησης· υπενθυμίζει ότι θα πρέπει να θεσπιστούν ειδικές διασφαλίσεις για τα παιδιά που έρχονται σε επαφή με δικαστικές ή συναφείς διαδικασίες και τονίζει την ανάγκη κατάρτισης εξειδικευμένου προσωπικού·

21. σημειώνει με λύπη του ότι 11 από τα 27 κράτη μέλη δεν παρέχουν στα παιδιά πρόσβαση σε πληροφορίες στο διαδίκτυο, που τα αφορούν, σχετικά με το δικαστικό σύστημα, όπως η διαδραστική εκπαίδευση σχετικά με τα νόμιμα δικαιώματα· καλεί όλα τα κράτη μέλη να διασφαλίσουν ότι τα παιδιά μπορούν να έχουν πρόσβαση σε αυτές τις πληροφορίες με φιλικό προς αυτά τρόπο, λαμβάνοντας υπόψη τυχόν αναπηρίες παιδιών που ενδέχεται να εμποδίζουν την πρόσβαση τους ( 36 )

22. τονίζει ότι στις περιπτώσεις διασυνοριακών οικογενειακών διαφορών προέχει πάντα το υπέρτατο συμφέρον του παιδιού· καλεί τα κράτη μέλη να διασφαλίσουν ότι τηρούν τις υποχρεώσεις τους που προβλέπονται στον κανονισμό Βρυξέλλες ΙΙ ( 37 ) · καλεί τις εθνικές αρχές να αναγνωρίζουν και να εκτελούν αποφάσεις που έχουν εκδοθεί σε άλλο κράτος μέλος για υποθέσεις που αφορούν παιδιά, όπως αποφάσεις σχετικά με την επιμέλεια του παιδιού, το δικαίωμα επικοινωνίας και οι υποχρεώσεις διατροφής· τονίζει τη σπουδαιότητα της στενής συνεργασίας και της αποτελεσματικής επικοινωνίας μεταξύ των διαφόρων εθνικών και τοπικών αρχών, οι οποίες συμμετέχουν σε διαδικασίες για τη φροντίδα των παιδιών· καλεί τα κράτη μέλη να σέβονται το δικαίωμα των παιδιών να συναντούν τους γονείς τους παρά τα περιοριστικά μέτρα που έχουν ληφθεί λόγω της πανδημίας, εφόσον αυτό δεν θέτει σε κίνδυνο την ασφάλεια και την υγεία τους·

23. καλεί την ΕΕ, τους οργανισμούς της και τα κράτη μέλη να θέσουν τέλος στην ανιθαγένεια των παιδιών εντός και εκτός της ΕΕ, μεταξύ άλλων βελτιώνοντας την ικανότητα του προσωπικού πρώτης γραμμής να εντοπίζει, να καταγράφει και να αντιμετωπίζει επαρκώς τις περιπτώσεις ανιθαγένειας στο πλαίσιο της μετανάστευσης και του ασύλου, προωθώντας και διασφαλίζοντας καθολική πρόσβαση στην καταχώριση και πιστοποίηση γεννήσεων ανεξάρτητα από το καθεστώς των γονέων, συμπεριλαμβανομένων των οικογενειών ΛΟΑΤΚΙ+, θεσπίζοντας, βελτιώνοντας και εφαρμόζοντας νομικές εγγυήσεις για την πρόληψη της ανιθαγένειας των παιδιών καθώς και σχετικές διαδικασίες με βάση τα δικαιώματα των παιδιών, προκειμένου να τηρούνται οι διεθνείς υποχρεώσεις σχετικά με την ανιθαγένεια στο πλαίσιο της μετανάστευσης, σύμφωνα με το υπέρτατο συμφέρον του παιδιού και το δικαίωμά του να αποκτήσει ιθαγένεια·

24. τονίζει την ανάγκη να συμπεριληφθούν στη Στρατηγική της ΕΕ μέτρα που αποσκοπούν στη βελτίωση της κατάστασης των παιδιών-μεταναστών και στην προστασία των συμφερόντων τους, τόσο εντός όσο και εκτός της ΕΕ και σε κάθε στάδιο των διαδικασιών ασύλου· καλεί την Επιτροπή και τα κράτη μέλη να διασφαλίσουν την εφαρμογή διασφαλίσεων και δικονομικών δικαιωμάτων για τα παιδιά στο κοινό ευρωπαϊκό σύστημα ασύλου, με ιδιαίτερη έμφαση στις ταχείες διαδικασίες οικογενειακής επανένωσης σύμφωνα με την οδηγία 2003/86/ΕΚ, την πρόσβαση σε κατάλληλες συνθήκες υποδοχής, κοινωνική πρόνοια και ιατρική περίθαλψη, τον έγκαιρο ορισμό νόμιμων εκπροσώπων και κηδεμόνων, που πληρούν τις απαραίτητες προϋποθέσεις, για ασυνόδευτα ανήλικα και την πρόσβαση σε φιλικές προς τα παιδιά πληροφορίες·

25. υπογραμμίζει πόσο σημαντική είναι η ενσωμάτωση και η ένταξη των παιδιών-μεταναστών και προσφύγων· υπενθυμίζει τη σημασία της άρσης όλων των εμποδίων στην πρόσβαση σε βασικές υπηρεσίες, σε μέτρα ενσωμάτωσης και ένταξης, συμπεριλαμβανομένης της ψυχοκοινωνικής και ψυχικής υγείας, και στην παροχή ευκαιριών στα παιδιά για τη βελτίωση της κοινωνικής τους ένταξης· καλεί την Επιτροπή να λάβει το συντομότερο δυνατόν μέτρα για την ευαισθητοποίηση του κοινού σχετικά με τη σημασία της αλλαγής της επικρατούσας αντίληψης για τη μετανάστευση και της καταπολέμησης των αρνητικών στερεοτύπων·

26. θεωρεί ότι τα δικαιώματα των παιδιών όσον αφορά τη στέρηση της ελευθερίας τους πρέπει να αποτελέσουν προτεραιότητα της Στρατηγικής και να συνάδουν με εκείνα που περιγράφονται στην παγκόσμια μελέτη του ΟΗΕ για τα παιδιά που στερούνται την ελευθερία τους· παροτρύνει την ΕΕ και τα κράτη μέλη να εντείνουν τις προσπάθειές τους για τον τερματισμό της κράτησης παιδιών, ιδίως στο πλαίσιο της μετανάστευσης, και να αναπτύξουν, σε επίπεδο κοινότητας, εναλλακτικές λύσεις αντί της κράτησης, οι οποίες θα είναι προς το συμφέρον του παιδιού και θα τους επιτρέπουν να ζουν ελεύθερα με μέλη της οικογένειας τους ή/και κηδεμόνες έως ότου αποσαφηνιστεί το μεταναστευτικό καθεστώς τους·

27. θεωρεί ότι η Στρατηγική της ΕΕ για τα δικαιώματα του παιδιού θα πρέπει να ενσωματώσει και να προωθήσει τα δικαιώματα των ευάλωτων παιδιών σε όλους τους τομείς πολιτικής και να υιοθετήσει μια διατομεακή προσέγγιση που θα λαμβάνει υπόψη τις πολλαπλές μορφές διακρίσεων που υφίστανται, μεταξύ άλλων, τα παιδιά από φυλετικές ομάδες, τα παιδιά με αναπηρίες, τα παιδιά που στερούνται την γονική φροντίδα ή κινδυνεύουν να την χάσουν, τα παιδιά που φιλοξενούνται σε ιδρύματα, τα παιδιά ΛΟΑΤΚΙ, τα παιδιά που ανήκουν σε εθνοτικές μειονότητες, τα παιδιά-μετανάστες και πρόσφυγες, τα παιδιά που είναι ανιθαγενή και εκείνα που δεν έχουν επίσημα έγγραφα, τα παιδιά που έχουν πέσει θύματα βίας και σεξουαλικής κακοποίησης, τα παιδιά που επηρεάζονται άμεσα ή έμμεσα από αποφάσεις των δικαστικών συστημάτων, τα παιδιά με προβλήματα ψυχικής υγείας, τα άστεγα παιδιά και τα παιδιά των οποίων οι γονείς βρίσκονται στη φυλακή· υπενθυμίζει ότι το έργο των κοινωνικών υπηρεσιών και η στήριξη της οικογένειας είναι παράγοντες ουσιαστικής σημασίας για την αποφυγή του χωρισμού οικογενειών και του κοινωνικού αποκλεισμού·

28. τονίζει ότι τα παιδιά Ρομά ιδίως δε τα κορίτσια, πέρα από το ρατσισμό λόγω καταγωγής, υφίστανται και έμφυλες διακρίσεις σε ολόκληρη την Ευρώπη, γεγονός που τα ωθεί στο κοινωνικό περιθώριο· υπογραμμίζει ότι οι χαμηλές σχολικές επιδόσεις, τα υψηλά ποσοστά μη συστηματικής παρακολούθησης των μαθημάτων και πρόωρης εγκατάλειψης του σχολείου, τα σχολικά συστήματα που δημιουργούν αποκλεισμούς, τα υψηλά ποσοστά ανεργίας και οι ανεπαρκείς ευκαιρίες απασχόλησης δεν παρέχουν ρεαλιστικές ευκαιρίες για τα αγόρια και τα κορίτσια Ρομά να ενταχθούν και να συμμετάσχουν πλήρως στην κοινωνία· υπενθυμίζει ότι η έλλειψη προσωπικών εγγράφων εμποδίζει πολλά κορίτσια Ρομά να αποκτήσουν πρόσβαση στην εκπαίδευση, την υγειονομική περίθαλψη και σε άλλες συναφείς υπηρεσίες, ενώ επισημαίνει ότι ο αυξανόμενος ρατσισμός και η αθιγγανοφοβία έχουν αντίκτυπο στην ασφάλεια των κοριτσιών Ρομά καθώς τα καθιστά πιο ευάλωτα στον κοινωνικό αποκλεισμό, την εκμετάλλευση, την εμπορία ανθρώπων και τη βία ( 38 )

29. εκφράζει την άποψη ότι η Στρατηγική της ΕΕ για τα δικαιώματα του παιδιού θα πρέπει να προτείνει μια προσέγγιση χωρίς αποκλεισμούς για την προστασία των πλέον ευάλωτων παιδιών σύμφωνα με τον Χάρτη, τη Διεθνή Σύμβαση του ΟΗΕ για τα δικαιώματα του παιδιού, τα Γενικά Σχόλια της Επιτροπής του ΟΗΕ για τα Δικαιώματα του Παιδιού και τους ΣΒΑ, ώστε να μη μένει κανείς στο περιθώριο· υπενθυμίζει τη σημασία της δημιουργίας ενός ασφαλούς περιβάλλοντος για τα ευάλωτα παιδιά και τις οικογένειές τους μέσω κοινωνικών επενδύσεων, ενώ επισημαίνει ότι οι συνθήκες στέγασης για τα παιδιά και τις οικογένειες θα πρέπει να αναγνωριστούν και να συμπεριληφθούν στον ορισμό της ευπάθειας· τονίζει τη σημασία της ανάπτυξης και της ενίσχυσης ολοκληρωμένων εθνικών και διακρατικών συστημάτων προστασίας των παιδιών που θα διαθέτουν κατάλληλους πόρους καθώς και συστήματα εφαρμογής και παρακολούθησης·

30. τονίζει ότι είναι σημαντικό η ΕΕ να αντιμετωπίσει τα υλικά (ανεπαρκείς υποδομές και γεωγραφικές ιδιαιτερότητες), τα τεχνολογικά (συσκευές χαμηλής λειτουργικότητας), τα πολιτισμικά (έμφυλα και κοινωνικά πρότυπα, πολιτισμικές πρακτικές, αναπηρία ή καθεστώς μειονότητας) και τα οικονομικά και κοινωνικά εμπόδια στις ψηφιακές τεχνολογίες σε όλες τις εσωτερικές και εξωτερικές πολιτικές της·

31. τονίζει ότι είναι σημαντικό η ΕΕ να επενδύσει στον ψηφιακό γραμματισμό προκειμένου να μπορεί να εγγυηθεί τη δωρεάν πρόσβαση στην ψηφιακή εκπαίδευση για όλα τα παιδιά, ιδίως δε για εκείνα που προέρχονται από υποεξυπηρετούμενες ή περιθωριοποιημένες κοινότητες, εστιάζοντας στην περαιτέρω ανάπτυξη της ανθεκτικότητάς τους και την ψυχοκοινωνική στήριξή τους· σημειώνει ότι οι εν λόγω επενδύσεις μπορούν να πραγματοποιηθούν στο πλαίσιο του επικαιροποιημένου θεματολογίου δεξιοτήτων για την Ευρώπη του Ευρωπαϊκού Χώρου Εκπαίδευσης να χρησιμοποιηθούν για την υλοποίησή τους αναπτυξιακά και ανθρωπιστικά κονδύλια της ΕΕ· υπενθυμίζει ότι οι επενδύσεις για να διασφαλιστεί ότι τα εκπαιδευτικά συστήματα μπορούν να παρέχουν σε όλα τα παιδιά ψηφιακή εκπαίδευση και να τα εφοδιάζουν με ψηφιακές δεξιότητες και ικανότητες είναι ζωτικής σημασίας για την προώθηση της κατανόησης των ψηφιακών τεχνολογιών από τα παιδιά, την υπέρβαση των ανισοτήτων, τη βελτίωση της ψηφιακής ένταξης και την ενθάρρυνση και προστασία των παιδιών και των δικαιωμάτων τους εντός και εκτός διαδικτύου· επισημαίνει ότι η ανάπτυξη ψηφιακών γνώσεων, δεξιοτήτων και ικανοτήτων θα παρέχει στα παιδιά τα κατάλληλα εφόδια προκειμένου να αντιμετωπίζουν απειλές στον ψηφιακό χώρο καθώς και να αναλαμβάνουν τις ευθύνες τους όταν αλληλοεπιδρούν σε αυτόν·

32. καλεί την Επιτροπή να κάνει τη φωνή των παιδιών να ακουστεί θεσπίζοντας επίσημους μηχανισμούς διαλόγου και διαβούλευσης και διασφαλίζοντας την πλήρη και ουσιαστική συμμετοχή τους στη λήψη αποφάσεων, με ιδιαίτερη έμφαση στην απόδοση μεγαλύτερης βαρύτητας στις φωνές των πλέον ευάλωτων ομάδων, όπως τα κορίτσια, τα παιδιά που ζουν σε συνθήκες φτώχειας, τα εκτοπισμένα παιδιά, τα παιδιά-μετανάστες και τα παιδιά με αναπηρίες·

33. καλεί την Επιτροπή και τα κράτη μέλη της ΕΕ να θέσουν σε εφαρμογή ειδικούς μηχανισμούς αξιολόγησης σχετικά με τον αντίκτυπο της νόσου COVID-19 σε όλα τα παιδιά, προκειμένου να συλλεχθούν δεδομένα για τον καλύτερο σχεδιασμό εθνικών σχεδίων δράσης για την αντιμετώπιση των ζητημάτων που αφορούν τα παιδιά σύμφωνα με τα ίδια· καλεί τα κράτη μέλη να υιοθετήσουν μια προσέγγιση για τα δικαιώματα των παιδιών κατά την κατάρτιση των εθνικών σχεδίων ανάκαμψης·

34. καλεί το Συμβούλιο να εγκρίνει συμπεράσματα σχετικά με τη Στρατηγική της ΕΕ με τον καθορισμό ενός νέου υποχρεωτικού πλαισίου για τα θεσμικά όργανα και τα κράτη μέλη της ΕΕ, ακολουθώντας το παράδειγμα της ευρωπαϊκής κοινής αντίληψης για την ανάπτυξη, και διασφαλίζοντας την εφαρμογή καλά σχεδιασμένων και δεόντως χρηματοδοτούμενων ολοκληρωμένων εθνικών και διακρατικών συστημάτων προστασίας των παιδιών·

35. καλεί την Επιτροπή και τα κράτη μέλη να διασφαλίσουν ότι τα δικαιώματα του παιδιού θα έχουν προτεραιότητα και θα ενσωματωθούν σε όλες τις εσωτερικές και εξωτερικές πολιτικές, δράσεις και προγράμματα της ΕΕ που αφορούν άμεσα ή έμμεσα τα παιδιά, καθώς επίσης ότι υπάρχει συνοχή και συνέπεια μεταξύ όλων των διαφορετικών μέσων·

36. καλεί την Επιτροπή να αναπτύξει δείκτη για τα παιδιά κατά την κατανομή των προϋπολογισμών της, ώστε να μπορούν τα θεσμικά όργανα και οι εταίροι της ΕΕ να μετρούν και να παρακολουθούν τις επενδύσεις της ΕΕ στα παιδιά, μέσω της συλλογής αναλυτικών και ειδικών δεδομένων, ώστε να εντοπίζουν κενά μεταξύ πολιτικών και οικονομικών δεσμεύσεων, παρέχοντας κατ’ αυτόν τον τρόπο εκτίμηση του βαθμού της στήριξης της ΕΕ για τα δικαιώματα των παιδιών·

37. καλεί τα κράτη μέλη να καταρτίσουν ετήσιο σχέδιο δράσης για την εφαρμογή των διατάξεων της Στρατηγικής της ΕΕ για τα δικαιώματα του παιδιού και να ενσωματώσουν τα εθνικά τους σχέδια δράσης στο σχέδιο ανάκαμψης και ανθεκτικότητας της ΕΕ·

38. καλεί την Επιτροπή και τα κράτη μέλη να διασφαλίσουν ότι η Στρατηγική της ΕΕ για τα δικαιώματα του παιδιού χρηματοδοτείται επαρκώς, διασφαλίζοντας ότι τα εσωτερικά και εξωτερικά χρηματοδοτικά μέσα της ΕΕ, καθώς και οι εθνικοί προϋπολογισμοί, στηρίζουν την υλοποίηση των προτεραιοτήτων που καθορίζονται στην εν λόγω Στρατηγική·

39. καλεί την Επιτροπή να διασφαλίσει την κατάλληλη παρακολούθηση της εφαρμογής της Στρατηγικής της ΕΕ από τα κράτη μέλη· υπενθυμίζει την ανάγκη να εξασφαλιστεί ουσιαστική και χωρίς αποκλεισμούς συμμετοχή των παιδιών με βάση τα δικαιώματα καθ’ όλη τη διαδικασία ανάπτυξης και εφαρμογής της Στρατηγικής, καθώς και να χρησιμοποιηθούν σημεία αναφοράς και δείκτες για την καλύτερη παρακολούθηση της προόδου·

40. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και στα κοινοβούλια των κρατών μελών.

(1) Συγκεκριμένα τα εξής Γενικά Σχόλια: αριθ. 5 σχετικά με τα γενικά μέτρα εφαρμογής της Σύμβασης για τα Δικαιώματα του Παιδιού· αριθ. 6 σχετικά με τη μεταχείριση των ασυνόδευτων και των χωρισμένων από την οικογένειά τους παιδιών που βρίσκονται εκτός της χώρας καταγωγής τους· αριθ. 10 σχετικά με τα δικαιώματα των παιδιών στη δικαιοσύνη για ανήλικους· αριθ. 12 σχετικά με το δικαίωμα ακρόασης του ανηλίκου· αριθ. 13 σχετικά με το δικαίωμα του παιδιού να είναι απαλλαγμένο από κάθε μορφή βίας· αριθ. 14 σχετικά με το δικαίωμα του παιδιού να λαμβάνεται πρωτίστως υπόψη το δικό του υπέρτατο συμφέρον· αριθ. 15 σχετικά με το δικαίωμα του παιδιού να απολαμβάνει το υψηλότερο δυνατό επίπεδο υγείας· και αριθ. 16 σχετικά με κρατικές υποχρεώσεις όσον αφορά τις επιπτώσεις του επιχειρηματικού τομέα στα δικαιώματα των παιδιών.

(2) Όπως κατοχυρώνονται στο ψήφισμα A/RES/64/142 της Γενικής Συνέλευσης του ΟΗΕ, της 24ης Φεβρουαρίου 2010.

(3) ΕΕ L 335 της 17.12.2011, σ. 1.

(4) Συγκεκριμένα την οδηγία (ΕΕ) 2016/800 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τις δικονομικές εγγυήσεις για τα παιδιά που είναι ύποπτοι ή κατηγορούμενοι στο πλαίσιο ποινικών διαδικασιών (ΕΕ L 132 της 21.5.2016, σ. 1.), την οδηγία 2010/64/ΕΕ του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με το δικαίωμα σε διερμηνεία και μετάφραση κατά την ποινική διαδικασία (ΕΕ L 280 της 26.10.2010, σ. 1.), καθώς και την οδηγία 2012/13/ΕΕ του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με το δικαίωμα ενημέρωσης στο πλαίσιο ποινικών διαδικασιών (ΕΕ L 142 της 1.6.2012, σ. 1.).

(5) ΕΕ L 59 της 2.3.2013, σ. 5.

(6) COM(2017)0211.

(7) Συγκεκριμένα τις ανακοινώσεις, της 24ης Νοεμβρίου 2020 με τίτλο «Σχέδιο δράσης για την ενσωμάτωση και την ένταξη για την περίοδο 2021-2027» (COM(2020)0758), της 18ης Σεπτεμβρίου 2020 με τίτλο «Μια Ένωση ισότητας: σχέδιο δράσης της ΕΕ για την καταπολέμηση του ρατσισμού, 2020-2025» (COM(2020)0565), της 5ης Μαρτίου 2020 με τίτλο «Μια Ένωση ισότητας — Στρατηγική για την ισότητα των φύλων 2020-2025» (COM(2020)0152), και της 12ης Νοεμβρίου 2020 με τίτλο «Ένωση ισότητας: Στρατηγική για την ισότητα των ΛΟΑΤΚΙ 2020-2025» (COM(2020)0698).

(8) COM(2020)0258.

(9) Κείμενα που εγκρίθηκαν, P9_TA(2019)0066.

(10) ΕΕ C 41 της 6.2.2020, σ. 41.

(11) ΕΕ C 449 της 23.12.2020, σ. 2.

(12) Κείμενα που εγκρίθηκαν, P9_TA(2020)0229.

(13) Δελτίο Τύπου της Eurostat με τίτλο «EU children at risk of poverty or social exclusion» (Παιδιά στην ΕΕ που αντιμετωπίζουν κίνδυνο φτώχειας ή κοινωνικού αποκλεισμού), 5 Μαρτίου 2020.

(14) Φυλλάδιο της UNICEF με τίτλο «Impact of COVID-19 on multidimensional child poverty» (Αντίκτυπος της πανδημίας COVID-19 στην πολυδιάστατη παιδική φτώχεια), Σεπτέμβριος 2020, https://data.unicef.org/resources/impact-of-covid-19-on-multidimensional-child-poverty/

(15) https://data.unicef.org/topic/education/covid-19/

(16) Έγγραφο εργασίας του Κέντρου Ερευνών Innocenti της UNICEF και του Παγκόσμιου Επισιτιστικού Προγράμματος, με τίτλο «COVID-19: Missing More than a Classroom. The impact of school closures in children’s nutrition» (COVID-19: Δεν λείπει μόνο η σχολική αίθουσα. Ο αντίκτυπος των κλειστών σχολείων στην παιδική διατροφή), Ιανουάριος 2021.

(17) Eurostat, «Living conditions in Europe» (Συνθήκες διαβίωσης στην Ευρώπη), 2018.

(18) UNICEF, «Global annual results report 2019: Gender equality» (Ετήσια έκθεση συνολικών αποτελεσμάτων για το 2019 όσον αφορά την ισότητα των φύλων).

(19) «The State of Food Security and Nutrition in the World» (Η κατάσταση της επισιτιστικής ασφάλειας και της διατροφής στον κόσμο), FAO, IFAD, UNICEF, WFP και WHO, 2020.

(20) «Our Europe. Our Rights. Our Future» (Η Ευρώπη μας. Τα δικαιώματά μας. Το μέλλον μας.), Ιανουάριος 2021, ChildFund Alliance, Eurochild, Save The Children, UNICEF και World Vision.

(21) https://news.un.org/en/story/2020/05/1063882

(22) Ψήφισμα του Ευρωπαϊκού Κοινοβουλίου της 29ης Νοεμβρίου 2018 σχετικά με τον ρόλο της γερμανικής υπηρεσίας πρόνοιας ανηλίκων (Jugendamt) στο πλαίσιο διασυνοριακών οικογενειακών διαφορών (ΕΕ C 363 της 28.10.2020, σ. 107).

(23) COM(2020)0661.

(24) «Global estimates of child labour: Results and trends, 2012-2016» (Παγκόσμιες εκτιμήσεις για την παιδική εργασία: αποτελέσματα και τάσεις, 2012-2016), ΔΟΕ, 2017.

(25) https://www.europol.europa.eu/publications-documents/exploiting-isolation-offenders-and-victims-of-online-child-sexual-abuse-during-covid-19-pandemic

(26) https://www.coe.int/en/web/human-rights-channel/stop-child-sexual-abuse-in-sport

(27) https://data.unicef.org/resources/children-with-disabilities-ensuring-inclusion-in-covid-19-response/

(28) https://ec.europa.eu/eurostat/statistics-explained/index.php?title=Asylum_statistics

(29) Ευρωπαϊκό Κέντρο κατά της Παράνομης Διακίνησης Μεταναστών, Τέταρτη ετήσια έκθεση.

(30) Οδηγία 2003/86/ΕΚ του Συμβουλίου, της 22ας Σεπτεμβρίου 2003, σχετικά με το δικαίωμα οικογενειακής επανένωσης (ΕΕ L 251 της 3.10.2003, σ. 12).

(31) «Reimagining our Future: Building Back Better from COVID-19» (Επανασχεδιασμός του μέλλοντός μας: καλύτερη ανοικοδόμηση μετά την COVID-19), UNICEF, Ιούνιος 2020.

(32) Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).

(33) https://www.europol.europa.eu/activities-services/public-awareness-and-prevention-guides/online-sexual-coercion-and-extortion-crime

(34) https://www.europol.europa.eu/stopchildabuse

(35) Οδηγία 2012/29/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για τη θέσπιση ελάχιστων προτύπων σχετικά με τα δικαιώματα, την υποστήριξη και την προστασία θυμάτων της εγκληματικότητας και για την αντικατάσταση της απόφασης-πλαισίου 2001/220/ΔΕΥ του Συμβουλίου (ΕΕ L 315 της 14.11.2012, σ. 57).

(36) https://ec.europa.eu/info/sites/info/files/justice_scoreboard_2019_en.pdf

(37) Κανονισμός (ΕΚ) αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας, ο οποίος καταργεί τον κανονισμό (ΕΚ) αριθ. 1347/2000 (ΕΕ L 338 της 23.12.2003, σ. 1).

(38) https://rm.coe.int/16800c0a86